Staatslone: Amptenare dreig met grondwethof | Netwerk24
08 Januarie 2021 10:01
Die Vereniging vir Staatsamptenare (VSA) dreig om konstitusionele hof toe te gaan oor die hofuitspraak verlede maand ten gunste van die regering oor loonverhogings vir staatsamptenare.
Daar is op 'n inflasiegekoppelde verhoging ooreengekom as deel van 'n driejaar-loonooreenkoms in 2018 tussen die regering en staatsamptenare, en wat in April 2020 in werking sou tree.
Die regering kon egter nie die verhoging bekostig nie weens die ekonomiese impak van die koronaviruspandemie.
Die arbeidsappèlhof het verlede maand gesê dit sal onwettig wees vir vakbonde om die loonverhogings af te dwing omdat dit strydig is met dele van die Grondwet en staatsdiensregulasies.
Die uitspraak was 'n groot oorwinning vir die regering.
Die VSA, wat sowat 240 000 staatsamptenare verteenwoordig, sê hy beoog om later vandeesmaand 'n aansoek in die konstitusionele hof te bring.
"Die staat moet verantwoordelik gehou word vir die ondertekening van 'n ooreenkoms wat hy nie van plan was om te implementeer nie," sê die vakbond in 'n verklaring. – Reuters